b'\n_START_ARTICLE_\nPustinja Prizidnice\n_START_PARAGRAPH_\nPustinja Prizidnice je pustinja na \xc4\x8ciovu. Nalazi se na strmoj obali ju\xc5\xbene strane otoka, me\xc4\x91u liticama iznad samog mora. Pustinju \xc4\x8dini skladan sklop stambenih i gospodarskih zgrada, s crkvom, no u njoj danas nema stalnih stanovnika._NEWLINE_Osnovali su je polji\xc4\x8dki sve\xc4\x87enici glagolja\xc5\xa1i u 16. stolje\xc4\x87u. Kao prvi se na natpisu na pro\xc4\x8delju crkve spominje Juraj Stoidra\xc5\xbei\xc4\x87, graditelj crkve 1546. godine. Pustinja je kao samostanska zajednica opstojala do polovice 19. st.. Uglavnom su to bili glagolja\xc5\xa1i, ali ponekad i sve\xc4\x87enici latinskog obrednog jezika. Me\xc4\x91u sve\xc4\x87enicima i njihovim u\xc4\x8denicima - klericima, \xc5\xbeaknima, ve\xc4\x87ina ih je bila iz Poljica, no bilo ih je i iz udaljenijih krajeva, \xc4\x8dak iz Duba\xc5\xa1nice na Krku. Posljednji stalno nastanjeni sve\xc4\x87enik je bio don Andrija Varvodi\xc4\x87 iz Ro\xc5\xbea, koji je umro 1852. kao \xc5\xbeupnik Slatina. Nakon toga zgrade pustinje kori\xc5\xa1tene su jedino u gospodarske svrhe._NEWLINE_Pustinja Prizidnice nije toliko poznata kao, primjerice, ve\xc4\x87a i imu\xc4\x87nija Pustinja Blaca, no njena glavna osobitost je u tome \xc5\xa1to je i danas \xc5\xbeivo hodo\xc4\x8dasni\xc4\x8dko sveti\xc5\xa1te Gospe od Prizidnica._NEWLINE_Kao dojmljivo obilje\xc5\xbeje Prizidnica treba spomenuti kako je rije\xc4\x8d o mjestu izvanredne, jedinstvene prirodne ljepote koja je dodatno oplemenjena duhovnim sadr\xc5\xbeajem i kulturnopovijesnim zna\xc4\x8denjem.'